
Nagy Iván és a balassagyarmati Palóc Múzeum

Dolgozatomat Nagy Iván életművének bemutatásával kezdem. Balassagyarmati születésem révén fontos látnom, hogy mennyi mindent tett a palóc kultúránk fennmaradásáért. Az ő közbenjárásával alakult meg 1891-ben a múzeum létrejöttét előkészítő Nógrád vármegyei Múzeumi Társulat. 2002-ben pedig Tudós köznemesi könyvtár - nemzeti történelmünk tüköre címmel állandó kiállítás, s egyben genealógiai és társadalomtudományi regionális kutatóhely nyílt Nagy Iván több ezer kötetes gyűjteményéből a Palóc Múzeumban. Hagyatékának áttekintését is fontos feladatomnak tartom. Ezen dokumentumokat négy intézmény tárolja: a családi archívuma és személyi iratai a Nógrád Megyei (Balassagyarmat és Salgótarján) és részben az Országos Levéltárban találhatók. Tárgyi emlékeit és könyvtárát a Nógrádi Történeti Múzeum őrzi, kéziratait és régi nyomtatványait pedig az Országos Széchényi Könyvtár.

Dolgozatom második részében térek rá a Nagy Iván által létrehozott Palóc Múzeum történetére. Nyáron volt szerencsém a múzeum életében a kutatás mellett önkéntes dolgozóként is részt venni. Fontos tapasztalat volt ez, ami bebizonyította, hogy a palócság és Nagy Iván tudományos munkásságának megismerésére igenis van igény, még a külföldiek körében is. Ez további lendületet adott dolgozatom megírásához.

Fontos célomnak tartom, hogy Nagy Iván életútját és a Palóc Múzeum történetét egybefonva összefoglaljam.



